## La Generalitat programa concerts, tallers infantils, espectacles d’il·luminació i la visita del carter reial durant les festes de Nadal

*** El carter reial rebrà visites en el Palau a partir del 26 de desembre i fins al 5 de gener, i les seus del Consell a Alacant i Castelló també disposaran d’una bústia reial per a arreplegar les cartes a SM els Reis d’Orient
* València, Castelló de la Plana, Alacant i Elx albergaran activitats per a tota la família fins al 5 de gener
* La programació festiva es pot consultar en la web [https://presidencia.gva.es/es/web/campanyes/nadal](https://presidencia.gva.es/va/web/campanyes/nadal)**

La Generalitat ha programat concerts musicals, tallers infantils, espectacles d’il·luminació de Nadal, el tradicional Betlem del Palau i la visita del carter reial, durant estes festes de Nadal a València, Castelló de la Plana, Alacant i Elx.

La programació festiva, que es pot consultar en la [pàgina web de la Generalitat](https://presidencia.gva.es/va/web/campanyes/nadal), començarà este dissabte 21 de desembre amb l’actuació de corals pertanyents a la Federació de Cors de la Comunitat Valenciana, a partir de les 17.30 hores en el Palau de la Generalitat.

En este mateix escenari, i fins al 5 de gener, es podrà visitar el tradicional Betlem del Palau de la Generalitat, en horari d’11:00 a 14:00 hores i de 16:00 a 20:00 hores, excepte els dies 25 de desembre i 1 de gener, que romandrà tancat, i els dies 24 i 31 de desembre i 5 de gener, en què l’horari serà d’11:00 a 14:00 hores.

A partir del 26 de desembre i fins al 5 de gener, el Palau rebrà la visita del carter reial perquè els més xicotets puguen enviar les seues cartes a Ses Majestats els Reis d’Orient. L’horari d’obertura serà de 12:00 a 14:00 hores i de 17:00 a 20:00 hores, excepte el 31 i el 5 de desembre, en què obrirà només al matí, i l’1 de gener, en què romandrà tancat. El correu reial també estarà present en la Casa de les Bruixes d’Alacant i en la Casa dels Caragols de Castelló de la Plana, durant estos mateixos dies.

També el jardí del Palau posarà en marxa la il·luminació de Nadal, fins al 5 de gener, perquè els visitants puguen gaudir d’un espectacle de llums i fotografiar-se en el túnel o el trineu lluminós.

D’altra banda, la plaça de la Mare de Déu de València albergarà, des del 23 de desembre i fins al pròxim 4 de gener, actuacions musicals amb nadales i cançons populars, una fira de Nadal, concerts d’alumnes d’escoles de música, així com tallers infantils, en horari de 12:00 a 14:00 hores i de 17:00 a 20:00 hores.

Així mateix, la plaça de les Aules de Castelló de la Plana serà l’espai a on gaudir de contacontes, màgia i un concert a càrrec de la Federació de Societats Musicals de la Comunitat Valenciana (FSMCV), entre altres actuacions, entre el 26 de desembre i el 3 de gener, de 12:00 a 14:00 hores.

Quant a Alacant, la biblioteca pública Azorín acollirà els dies 27 i 30 de desembre, i el 3 de gener, diverses activitats per a tota la família, en horari de 12:00 a 14:00 hores, i en el passeig de l’Esplanada, un concert a càrrec de l’FSMCV, que se celebrarà el diumenge 29 de desembre a les 12:00 hores.

Finalment, a Elx s’ha programat un laboratori de creativitat i joc que tindrà lloc en la plaça de la Glorieta el 29 de desembre, de 12:00 a 14:00 hores, i un concert de l’FSMCV, el dia 30 de desembre a les 19:00 hores en la plaça de Baix.

Fecha: 20/12/2024